**ПЪТНОТРАНСПОРТНИ ПРОИЗШЕСТВИЯ, ЗАГИНАЛИ И РАНЕНИ**

**В ОБЛАСТ СЛИВЕН ПРЕЗ 2022 ГОДИНА**

През 2022 г. на територията на област Сливен са регистрирани 138 тежки пътнотранспортни произшествия (ПТП), при които броят на ранените е 162, а на загиналите - 21 души. В сравнение с 2021 г. броят на произшествията се увеличава с 0.7%, на загиналите лица - с 61.5%, докато броят на ранените лица намалява с 4.1% (Фиг.1).

Област Сливен е на петнадесето място по брой тежки ПТП, на шестнадесето по брой на ранени лица, а по брой загинали лица при ПТП е на дванадесето място в страната.

**Фиг. 1. ПТП, загинали и ранени по години в област Сливен**

През 2022 г. най-голям брой произшествия е регистриран през месец юли - 18, а най-малък през месец февруари - 6. Най-много са ранените лица през месец август - 22, или 13.6% от общо ранените за годината. Делът на загинали лица е най-голям през месец август – 5, или 23.8%, докато през месеците април, септември, ноември и декември няма загинали лица при ПТП.

По дни от седмицата, най-голям брой ПТП е регистриран в събота - 27, като броят на загиналите и пострадалите лица през този ден е съответно 6 и 27.

Разпределението на относителните дялове на ранените лица при ПТП, според тяхната възраст е следното:

* Деца и младежи под 15 години - 16.0%;
* От 15 до 24 навършени години - 16.7%;
* От 25 до 64 навършени години - 50.6%;
* Над 65 навършени години - 16.7%.

От общия брой на ранените участници в движението с най-висок дял са водачите на МПС - 43.8%, следвани от пътниците - 36.4% и пешеходците - 19.8%. Загиналите водачи при ПТП са 52.4%, а загиналите пътници и пешеходци, съответно 33.3 и 14.3%.

През 2022 г. на територията на област Сливен 57.3% от пътнотранспортните произшествия са регистрирани в населените места - с 84 ранени и 4 загинали, останалите 42.7% са регистрирани извън населените места, съответно със 78 ранени и 17 загинали лица.

По общини най-голям брой произшествия е регистриран в община Сливен - 93, съответно със 106 ранени и 15 загинали, следвана от община Нова Загора, където са регистрирани 29 ПТП, с 35 ранени и 6 загинали лица. В община Котел са регистрирани 11 ПТП с 15 ранени и без загинали лица. Най-малко произшествия са настъпили в община Твърдица - 5 на брой, с 6 ранени лица и също без загинали.

**Методологични бележки**

При ползване на данните, публикувани в изданието, трябва да се имат предвид определенията, залегнали в Закона за движението по пътищата и Инструкцията на Министерството на вътрешните работи за регистриране, отчитане и анализ на пътнотранспортните произшествия.

Пътнотранспортно произшествие (ПТП) е събитие, възникнало в процеса на движението на пътно превозно средство (ППС) и предизвикало нараняване или смърт на хора, повреда на пътно превозно средство, път, пътно съоръжение, товар или други материални щети.

В зависимост от последиците пътнотранспортните произшествия се делят на:

* пътнотранспортни произшествия, предизвикали нараняване или смърт на участници в движението;
* пътнотранспортни произшествия, в резултат на които има само материални щети (повреда на път, пътни превозни средства, пътни съоръжения, товари, животни и други).

Според Закона за движението по пътищата:

* Моторно превозно средство е пътно превозно средство, снабдено с двигател за придвижване, с изключение на релсовите превозни средства.
* Загинал при ПТП е всеки човек, който в резултат на произшествието е убит на място или е починал в резултат на нанесените травми 30 дни след произшествието.
* Ранен при ПТП е всеки човек, който в резултат на произшествието е получил тежка, средна или лека телесна повреда по смисъла на чл. 128, чл. 129 и чл. 130 на Наказателния кодекс (НК).
* Участник в движението е всяко лице, което се намира на пътя и със своето действие или бездействие оказва влияние на движението по пътя. Такива са водачите, пътниците, пешеходците, както и лицата, работещи на пътя.

Повече информация и данни за пътнотранспортните произшествия могат да бъдат намерени на интернет страницата на НСИ на следния линк: [https://www.nsi.bg/node/19791/](https://www.nsi.bg/bg/content/19791/%D0%BF%D1%83%D0%B1%D0%BB%D0%B8%D0%BA%D0%B0%D1%86%D0%B8%D1%8F/%D0%BF%D1%8A%D1%82%D0%BD%D0%BE%D1%82%D1%80%D0%B0%D0%BD%D1%81%D0%BF%D0%BE%D1%80%D1%82%D0%BD%D0%B8-%D0%BF%D1%80%D0%BE%D0%B8%D0%B7%D1%88%D0%B5%D1%81%D1%82%D0%B2%D0%B8%D1%8F-%D0%B2-%D1%80%D0%B5%D0%BF%D1%83%D0%B1%D0%BB%D0%B8%D0%BA%D0%B0-%D0%B1%D1%8A%D0%BB%D0%B3%D0%B0%D1%80%D0%B8%D1%8F-2021).